Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af forordning (EØF) nr. 2081/92 om beskyttelse af geografiske betegnelser og oprindelsesbetegnelser for landbrugsprodukter og levnedsmidler« () (97/C 30/15)

Rådet for Den Europæiske Union besluttede den 2. august 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Staffan Nilsson til ordfører. Sektionen vedtog sin udtalelse den 5. september 1996.

Det Økonomiske og Sociale Udvalg vedtog på sin 338. plenarforsamling af 25. og 26. september 1996, mødet den 25. september 1996, med 97 stemmer for, 2 imod og 6 hverken for eller imod, følgende udtalelse.

1. Kommissionens forslag

1.1. Kommissionen foreslår (KOM(96) 266 endelig udg. af 12. juni 1996) at ændre overgangsperioden i forordning (EØF) nr. 2081/92 om beskyttelse af geografiske betegnelser og oprindelsesbetegnelser for landbrugsprodukter og levnedsmidler.

1.2. Ifølge forordningens nuværende ordlyd er overgangsperioden på 5 år efter datoen for forordningens offentliggørelse. Dette betyder, at overgangsperioden udløber den 25. juli 1997.

1.3. Kommissionens forslag indebærer, at overgangsperioden begynder den dag, betegnelserne er blevet registreret, dvs. den 12. juni 1996, hvor Kommissionen vedtog forslaget om registrering efter forordningens forenklede procedure (artikel 17 i forordningen).

2. Baggrund

2.1. I forordning (EØF) nr. 2081/92 indførtes en beskyttelse af geografiske betegnelser og oprindelsesbetegnelser for landbrugsprodukter og levnedsmidler. De produkter, som er omfattet heraf, skal registreres, og Kommissionen træffer beslutning herom.

2.2. ØSU udtalte sig om Kommissionens forslag i 1991 (). ØSU hilste det velkomment og godkendte dets udformning, men fremsatte dog visse kommentarer hertil.

2.3. Registreringen indebærer, at visse geografiske betegnelser og oprindelsesbetegnelser kan beskyttes og kun må anvendes af virksomheder i et afgrænset område.

2.4. Ifølge forordningen kan medlemsstaterne bibeholde de nationale bestemmelser i en overgangsperiode på 5 år, dersom produkterne har været lovligt markedsført i mindst 5 år inden forordningens offentliggørelse, og produktets oprindelse klart og tydeligt er angivet på etiketten.

2.5. Det første forslag om en sådan registrering blev dog først forelagt i marts 1996.

3. Bemærkninger

3.1. Den nu foreslåede ændring af forordningen om beskyttelse af geografiske betegnelser og oprindelsesbetegnelser omhandler kun en ændring af overgangsperioden.

3.2. Det er vigtigt, at registreringen i medfør af forordningen foretages med stor omhu og efter en grundig undersøgelse. Sagsbehandlingen forekommer at have taget urimelig lang tid, hvilket har undergravet hensigten med forordningen.

3.3. Derfor har det i praksis været umuligt for virksomhederne at tilpasse sig forordningen. Der er ikke foregået nogen registrering af betegnelser eller af områder, som kunne blive berørt.

3.4. En tilpasning gennem ændring af produktnavnet kan være meget dyr for virksomhederne. Her tænkes der på såvel de direkte omkostninger til emballage o.lign., som på indarbejdelse af nye produktnavne.

3.5. En ændring af overgangsperioden er derfor ud fra et retligt synspunkt helt uomgængelig.

3.6. Kommissionen foreslår også, at overgangsperioden - hvor der vil være mulighed for at bibeholde nationale bestemmelser - ligeledes kommer til at omfatte stk. 1, litra a) i artikel 13 og ikke blot stk. 1, litra b). Dette er en fornuftig ændring.

4. Konklusion

4.1. ØSU godkender forslaget om at lade overgangsperioden gælde fra den dag, hvor registreringen offentliggøres, og at lade perioden gælde for både litra a) og b) i artikel 13, stk. 1.

4.2. ØSU er dog utilfreds med, at registreringen, og dermed gennemførelsen af forordningen, er blevet så stærkt forsinket.

5. Afsluttende bemærkninger

5.1. Spørgsmålet om mærkning, oprindelsesbetegnelse og udformning af forbrugeroplysninger er i alle henseender blevet vigtigere i den senere tid for både producenter og forbrugere.

5.2. Det er vigtigt for det indre marked som helhed, at der udarbejdes sådanne oplysninger, således at reglerne kan følges af alle aktører på markedet. Det er også vigtigt, at Kommissionen er lydhør over for de krav, som forbrugerne stiller. Dette er afgørende for producenternes troværdighed, efterspørgslen på markedet, forbrugerbeskyttelsen og dermed beskæftigelsen i EU.

5.3. ØSU vil derfor også opfordre Kommissionen til snarest at fremlægge forslag om regler for en mere omfattende oprindelsesmærkning af landbrugsprodukter og levnedsmidler, som defineret i artikel 38, bilag II i Traktaten, for således at styrke det indre marked og forbrugernes tillid til de produkter, som fremstilles i EU.

Bruxelles, den 25. september 1996.

Carlos FERRER

Formand for Det Økonomiske og Sociale Udvalg

() EFT nr. C 241 af 20. 8. 1996, s. 7.

() EFT nr. C 269 af 14. 10. 1991, s. 62.